ประกาศศูนย์รักษาความสงบ ฉบับที่ 2/2557 เรื่อง ห้ามนำอาวุธออกนอกเคหสถาน
ประกาศศูนย์รักษาความสงบ
ประกาศศูนย์รักษาความสงบ
ฉบับที่ ๒/๒๕๕๗
เรื่อง
ห้ามนำอาวุธออกนอกเคหสถาน[๑]
 

ตามที่ได้มีประกาศสถานการณ์ฉุกเฉินที่มีความร้ายแรง
ในเขตพื้นที่กรุงเทพมหานคร จังหวัดนนทบุรี อำเภอลาดหลุมแก้ว จังหวัดปทุมธานี
และอำเภอบางพลี จังหวัดสมุทรปราการ ลงวันที่ ๒๑ มกราคม ๒๕๕๗ ทั้งนี้ ให้มีผลบังคับใช้ระหว่างวันที่ ๒๒
มกราคม ๒๕๕๗ ถึงวันที่ ๒๒ มีนาคม ๒๕๕๗ และมีประกาศตามมาตรา ๑๑
แห่งพระราชกำหนดการบริหารราชการในสถานการณ์ฉุกเฉิน พ.ศ. ๒๕๔๘ ลงวันที่ ๒๑ มกราคม
๒๕๕๗ โดยในข้อ ๖ ของประกาศดังกล่าว กำหนดให้หัวหน้าผู้รับผิดชอบมีอำนาจสั่งห้ามกระทำการใด
ๆ หรือสั่งให้กระทำการใด ๆ เท่าที่จำเป็นแก่การรักษาความมั่นคงของรัฐ ความปลอดภัยของประเทศ
หรือความปลอดภัยของประชาชน นั้น

เพื่อประโยชน์ในการแก้ไขปัญหาในพื้นที่ที่เกิดสถานการณ์ฉุกเฉินให้เป็นไปด้วยความเรียบร้อยและเกิดประสิทธิภาพ
สามารถแก้ไขสถานการณ์ฉุกเฉินให้ยุติได้โดยเร็ว
และป้องกันมิให้เกิดเหตุการณ์ร้ายแรงมากขึ้น อาศัยอำนาจตามข้อ ๖ และวรรคท้าย
ของประกาศตามมาตรา ๑๑ แห่งพระราชกำหนดการบริหารราชการในสถานการณ์ฉุกเฉิน พ.ศ. ๒๕๔๘
ลงวันที่ ๒๑ มกราคม ๒๕๕๗ หัวหน้าผู้รับผิดชอบ จึงออกประกาศกำหนด ดังนี้

ข้อ ๑ ห้ามนำอาวุธออกนอกเคหสถานภายในเขตพื้นที่ที่ประกาศสถานการณ์ฉุกเฉินที่มีความร้ายแรง

ข้อ ๒ ห้ามบุคคลหรือกลุ่มบุคคลนำอาวุธ
สิ่งเทียมอาวุธ เครื่องกระสุนปืน วัตถุระเบิด สิ่งใดที่อาจนำมาใช้ได้อย่างอาวุธ
เช่น หนังสติ๊ก ลูกเหล็ก ท่อนเหล็ก เครื่องช๊อตไฟฟ้า ดอกไม้เพลิง หรือสิ่งอื่นใดในทำนองเดียวกันที่สามารถดัดแปลงเป็นอาวุธอันอาจก่อให้เกิดอันตรายต่อชีวิต
ร่างกายของบุคคลใด รวมถึงเกิดความเสียหายต่อทรัพย์สินของประชาชนหรือของทางราชการ
เข้าไปในพื้นที่ที่ประกาศสถานการณ์ฉุกเฉินที่มีความร้ายแรง

ข้อ ๓ ให้หัวหน้าผู้รับผิดชอบ
หรือผู้ที่ได้รับมอบหมายซึ่งเป็นพนักงานเจ้าหน้าที่ชั้นสัญญาบัตรหรือเทียบเท่า
เป็นผู้ดำเนินการตามประกาศนี้

ข้อ ๔ ประกาศกำหนดนี้ให้ใช้บังคับ
ตั้งแต่บัดนี้เป็นต้นไป


ประกาศ
ณ วันที่ ๒๓ มกราคม พ.ศ. ๒๕๕๗
พลตำรวจเอก
อดุลย์ แสงสิงแก้ว
ผู้บัญชาการตำรวจแห่งชาติ
หัวหน้าผู้รับผิดชอบ







ปริยานุช/ผู้จัดทำ
๓๐ มกราคม ๒๕๕๗

จุฑามาศ/ผู้ตรวจ
๒๐ กุมภาพันธ์
๒๕๕๗
























[๑] ราชกิจจานุเบกษา
เล่ม ๑๓๑/ตอนพิเศษ ๑๖ ง/หน้า ๕/๒๓ มกราคม ๒๕๕๗